CELEX: 32017R1271
Language: hr
Date: 2017-07-14 00:00:00
Title: Uredba Komisije (EU) 2017/1271 оd 14. srpnja 2017. o izmjeni Priloga III. Uredbi (EZ) br. 1333/2008 Europskog parlamenta i Vijeća u pogledu uporabe silicijeva dioksida (E 551) u kalijevu nitratu (E 252) (Tekst značajan za EGP. )

15.7.2017   
            
            
               HR
            
            
               Službeni list Europske unije
            
            
               L 184/3
            
         UREDBA KOMISIJE (EU) 2017/1271
   оd 14. srpnja 2017.
   o izmjeni Priloga III. Uredbi (EZ) br. 1333/2008 Europskog parlamenta i Vijeća u pogledu uporabe silicijeva dioksida (E 551) u kalijevu nitratu (E 252)
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3.,
   budući da:
   
               (1)
            
            
               Prilogom III. Uredbi (EZ) br. 1333/2008 utvrđuju se popis prehrambenih aditiva Unije odobrenih za uporabu u prehrambenim aditivima, prehrambenim enzimima, prehrambenim aromama i hranjivim tvarima i uvjeti njihove uporabe.
            
         
               (2)
            
            
               Unijin popis prehrambenih aditiva može se ažurirati u skladu sa zajedničkim postupkom iz članka 3. stavka 1. Uredbe (EZ) br. 1331/2008 Europskog parlamenta i Vijeća (2) na inicijativu Komisije ili na temelju podnesenog zahtjeva.
            
         
               (3)
            
            
               Dana 7. srpnja 2016. podnesen je zahtjev za odobrenje uporabe silicijeva dioksida (E 551) kao tvari protiv zgušnjavanja koja se dodaje kalijevu nitratu (E 252) te je taj zahtjev stavljen na raspolaganje državama članicama u skladu s člankom 4. Uredbe (EZ) br. 1331/2008.
            
         
               (4)
            
            
               Uskladišteni kalijev nitrat (E 252) izrazito je sklon zgušnjavanju, što ometa njegovu uporabu u preradi hrane. Stoga je nužna uporaba tvari protiv zgušnjavanja kako bi se osigurali sipkost i ispravno doziranje tog aditiva. Podnositelj zahtjeva dokazao je da odobrene tvari protiv zgušnjavanja za kalijev nitrat (E 252) nisu učinkovite ili mogu uzrokovati neželjene promjene pH-vrijednosti, čime se ometa prerada hrane. S druge strane, silicijev dioksid (E 551) dokazano je učinkovit i ne reagira s hranom niti utječe na njezinu daljnju preradu.
            
         
               (5)
            
            
               Znanstveni odbor za hranu odredio je za silicijev dioksid (E 551) i neke silikate (tj. natrijevi, kalijevi, kalcijevi i magnezijevi silikati) skupnu razinu PDU-a (prihvatljivi dnevni unos) „neodređeno” kad se upotrebljavaju kao tvari protiv zgušnjavanja (3). To podrazumijeva da silicijev dioksid (E 551) ne predstavlja opasnost za zdravlje pri razinama potrebnima za postizanje željenog tehnološkog učinka. Dodatna izloženost potrošača silicijevu dioksidu (E 551) kad se on upotrebljava kao tvar protiv zgušnjavanja u kalijevu nitratu (E 252) ostala bi ograničena.
            
         
               (6)
            
            
               U skladu s člankom 3. stavkom 2. Uredbe (EZ) br. 1331/2008 za ažuriranje Unijina popisa prehrambenih aditiva iz Priloga III. Uredbi (EZ) br. 1333/2008 Komisija treba zatražiti mišljenje Europske agencije za sigurnost hrane („Agencija”), osim ako predmetno ažuriranje vjerojatno neće utjecati na zdravlje ljudi.
            
         
               (7)
            
            
               Budući da se odobrenje uporabe silicijeva dioksida (E 551) u kalijevu nitratu (E 252) smatra ažuriranjem tog popisa koje vjerojatno neće imati utjecaj na zdravlje ljudi, nije potrebno zatražiti mišljenje Agencije.
            
         
               (8)
            
            
               Stoga je primjereno odobriti uporabu silicijeva dioksida (E 551) kao tvari protiv zgušnjavanja u kalijevu nitratu (E 252).
            
         
               (9)
            
            
               Prilog III. Uredbi (EZ) br. 1333/2008 trebalo bi stoga na odgovarajući način izmijeniti.
            
         
               (10)
            
            
               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU UREDBU:
   Članak 1.
   Prilog III. Uredbi (EZ) br. 1333/2008 mijenja se u skladu s Prilogom ovoj Uredbi.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 14. srpnja 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 354, 31.12.2008., str. 16.
   
   
      (2)  Uredba (EZ) br. 1331/2008 Europskog parlamenta i Vijeća od 16. prosinca 2008. o uspostavi zajedničkog postupka odobravanja prehrambenih aditiva, prehrambenih enzima i prehrambenih aroma (SL L 354, 31.12.2008., str. 1.).
   
      (3)  Izvješće Znanstvenog odbora za hranu, 25. serija, 1990.
   
      PRILOG
      U dijelu 2. Priloga III. Uredbi (EZ) br. 1333/2008 nakon zadnjeg unosa za prehrambeni aditiv E 551, silicijev dioksid, umeće se sljedeći unos:
      
         
                      
                  
                  
                     „E 551
                  
                  
                     Silicijev dioksid
                  
                  
                     10 000  mg/kg u pripravku
                  
                  
                     E 252 Kalijev nitrat”